CELEX: 32020R1477
Language: ro
Date: 2020-10-14 00:00:00
Title: Regulamentul delegat (UE) 2020/1477 al Comisiei din 14 octombrie 2020 de modificare a Regulamentului (CEE) nr. 95/93 al Consiliului în ceea ce privește prelungirea temporară a măsurilor excepționale pentru a face față consecințelor pandemiei de COVID-19 (Text cu relevanță pentru SEE)

15.10.2020   
               
               
                  RO
               
               
                  Jurnalul Oficial al Uniunii Europene
               
               
                  L 338/4
               
            
         REGULAMENTUL DELEGAT (UE) 2020/1477 AL COMISIEI
         din 14 octombrie 2020
         de modificare a Regulamentului (CEE) nr. 95/93 al Consiliului în ceea ce privește prelungirea temporară a măsurilor excepționale pentru a face față consecințelor pandemiei de COVID-19
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CEE) nr. 95/93 din 18 ianuarie 1993 privind normele comune de alocare a sloturilor orare pe aeroporturile comunitare (1), în special articolul 10a alineatul (4),
         întrucât:
         
                     (1)
                  
                  
                     Pandemia de COVID-19 a condus la o scădere bruscă a traficului aerian, provocată de reducerea semnificativă a cererii și de măsurile directe luate de statele membre, precum și de țările terțe, în vederea limitării răspândirii pandemiei.
                  
               
                     (2)
                  
                  
                     Aceste circumstanțe sunt independente de voința transportatorilor aerieni, iar ulterioara anulare voluntară sau obligatorie a serviciilor aeriene de către transportatorii aerieni este un răspuns necesar sau legitim la aceste circumstanțe.
                  
               
                     (3)
                  
                  
                     Pentru a proteja situația financiară a transportatorilor aerieni și a evita impactul negativ asupra mediului cauzat de zborurile cu factor de încărcare zero sau aproape zero, operate doar cu scopul menținerii sloturilor orare corespunzătoare, Regulamentul (UE) 2020/459 al Parlamentului European și al Consiliului (2) a modificat Regulamentul (CEE) nr. 95/93. Modificarea prevede că coordonatorii de sloturi trebuie să considere că sloturile orare alocate pentru perioada cuprinsă între 1 martie 2020 și 24 octombrie 2020 au fost utilizate de transportatorul aerian căruia îi fuseseră alocate inițial.
                  
               
                     (4)
                  
                  
                     Regulamentul (UE) 2020/459 a acordat, de asemenea, Comisiei competențe delegate pentru a modifica perioada menționată la articolul 10a din Regulamentul (CEE) nr. 95/93 în cazul în care – pe baza cifrelor publicate de Eurocontrol, care este administratorul de rețea pentru funcțiile de rețea de trafic aerian ale cerului unic european – Comisia constată că reducerea nivelului de trafic aerian persistă în comparație cu nivelul din perioada corespunzătoare a anului precedent și că este probabil ca ea să persiste în continuare și constată de asemenea, pe baza celor mai bune date științifice disponibile, că această situație este rezultatul impactului epidemiei de COVID‐19.
                  
               
                     (5)
                  
                  
                     În conformitate cu articolul 10a alineatul (5) din Regulamentul (CEE) nr. 95/93, Comisia a prezentat Parlamentului European și Consiliului un raport de sinteză cu privire la această chestiune până la 15 septembrie 2020, în care se constata că sunt îndeplinite condițiile enumerate la articolul 10a alineatul (4) pentru modificarea perioadei menționate la alineatul (1) de la articolul respectiv.
                  
               
                     (6)
                  
                  
                     În ciuda unei creșteri treptate, nivelurile traficului aerian sunt încă scăzute în comparație cu aceeași perioadă din 2019. Conform datelor Eurocontrol, în august 2020, traficul aerian a scăzut cu 47 % față de luna august 2019. Deși este dificil de preconizat exact traiectoria de redresare a nivelului traficului aerian, este rezonabil să se anticipeze că situația va persista în viitorul apropiat. Pe baza unui scenariu de abordare coordonată al Eurocontrol (adoptarea unei abordări comune în ceea ce privește instituirea unor proceduri operaționale și eliminarea restricțiilor naționale), se preconizează că, în februarie 2021, traficul aerian va fi cu 15 % mai mic în comparație cu aceeași lună a anului 2020. În cazul unui scenariu de abordare necoordonată (lipsa unei abordări comune în ceea ce privește instituirea unor proceduri operaționale și eliminarea restricțiilor naționale), se preconizează că scăderea traficului aerian în aceeași perioadă corespunzătoare va fi de 25 %.
                  
               
                     (7)
                  
                  
                     Reducerea persistentă a traficului aerian este rezultatul impactului pandemiei de COVID-19. Pe baza datelor disponibile cu privire la încrederea consumatorilor în urma pandemiei de COVID-19, în timp ce, în aprilie 2020, circa 60 % din respondenți au indicat că e probabil să reînceapă să utilizeze transportul aerian la câteva luni de la încheierea pandemiei, acest procent a scăzut la 45 % în iunie 2020. Datele disponibile arată o legătură între pandemia de COVID-19 și cererea de trafic aerian a consumatorilor.
                  
               
                     (8)
                  
                  
                     Datele Organizației Mondiale a Sănătății arată că numărul de cazuri înregistrate zilnic în Europa atinsese un vârf la 1 aprilie 2020, cu 43 326 de noi cazuri. În perioada cuprinsă între luna mai și jumătatea lunii iulie 2020, rata a scăzut, în majoritatea zilelor înregistrându-se mai puțin de 20 000 de noi cazuri. Cu toate acestea, spre sfârșitul lunii august 2020, rata a crescut din nou, cu un număr considerabil de zile în care s-au înregistrat peste 30 000 de noi cazuri.
                  
               
                     (9)
                  
                  
                     Raportul săptămânal de supraveghere al Centrului european de prevenire și control al bolilor (ECDC) arată că, la 26 august 2020, rata de notificare a cazurilor pe o perioadă de 14 zile pentru UE/SEE și pentru UE/SEE și Regatul Unit era de 46 (interval de țară: 2–176) la o populație de 100 000 de persoane. Această rată a continuat să crească timp de 38 de zile. Internările în spitale și/sau în unități de terapie intensivă și/sau noile internări cauzate de pandemia de COVID-19 au crescut recent în Bulgaria, Cehia, Grecia, Polonia, România și Slovacia.
                  
               
                     (10)
                  
                  
                     În septembrie 2020, ECDC a estimat că riscul de escaladare ulterioară a COVID-19 la nivelul tuturor țărilor din UE sau SEE și din Regatul Unit este moderat (pentru țările care continuă să implementeze și să asigure aplicarea unor măsuri multiple, inclusiv distanțarea fizică, și care dispun de suficientă capacitate de depistare a contacților și de testare) și foarte ridicată (pentru țările care nu implementează și nu asigură aplicarea unor măsuri multiple, inclusiv distanțarea fizică, și care nu dispun de suficientă capacitate de depistare a contacților și de testare).
                  
               
                     (11)
                  
                  
                     Restricțiile de zbor introduse de anumite state membre ca rezultat al măsurilor sanitare și de sănătate legate de COVID-19 influențează și încrederea consumatorilor, având un impact implicit asupra cererii de trafic aerian. În timp ce numărul acestor restricții de zbor s-a redus la începutul verii 2020, anumite state membre au introdus noi restricții de zbor începând cu septembrie 2020, acestea coincizând cu reapariția cazurilor de COVID-19 în mai multe state membre.
                  
               
                     (12)
                  
                  
                     Ținând cont de actualele rezervări de zboruri și previziuni epidemiologice, se poate preconiza, în mod rezonabil, că în următorul sezon de programare de iarnă, cuprins între 25 octombrie 2020 și 27 martie 2021, vor avea loc un număr semnificativ de anulări imputabile pandemiei de COVID‐19. Neutilizarea sloturilor orare alocate pentru această perioadă nu trebuie să conducă la pierderea de către transportatorii aerieni a posibilităților de care ar fi beneficiat în temeiul articolului 8 alineatul (2) și al articolului 10 alineatul (2) din Regulamentul (CEE) nr. 95/93.
                  
               
                     (13)
                  
                  
                     Prin urmare, este necesar ca excepția de la cerința stipulată în aceste dispoziții, de a utiliza seria de sloturi în cauză într-o anumită măsură, să fie prelungită dincolo de sezonul de programare din vara 2020, pentru a acoperi totalitatea sezonul de programare din iarna 2020/2021, și anume perioada cuprinsă între 25 octombrie 2020 și 27 martie 2021.
                  
               
                     (14)
                  
                  
                     Se prevede că prezentul regulament delegat va intra în vigoare după încheierea perioadei menționate actualmente la articolul 10a alineatul (1) din Regulamentul (CEE) nr. 95/93. Pentru a se evita insecuritatea juridică, în particular în ceea ce îi privește pe coordonatorii de sloturi și pe operatorii aerieni, prezentul regulament trebuie adoptat în cadrul procedurii de urgență descrise la articolul 12b din Regulamentul privind sloturile orare și trebuie să intre în vigoare în regim de urgență în ziua următoare datei publicării în Jurnalul Oficial al Uniunii Europene,
                  
               ADOPTĂ PREZENTUL REGULAMENT:
         
            Articolul 1
            Articolul 10a alineatul (1) din Regulamentul (CEE) nr. 95/93 se înlocuiește cu următorul text:
            
                        „(1)
                     
                     
                        În sensul articolului 8 alineatul (2) și al articolului 10 alineatul (2), coordonatorii trebuie să considere că sloturile alocate pentru perioada cuprinsă între 1 martie 2020 și 27 martie 2021 au fost utilizate de transportatorul aerian căruia îi fuseseră alocate inițial.”
                     
                  
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 14 octombrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 14, 22.1.1993, p. 1.
         
            (2)  Regulamentul (UE) 2020/459 al Parlamentului European și al Consiliului din 30 martie 2020 de modificare a Regulamentului (CEE) nr. 95/93 al Consiliului privind normele comune de alocare a sloturilor orare pe aeroporturile comunitare (JO L 99, 31.3.2020, p. 1).